Eleksion Manen, Ay Apo Kadi!
October 01, 2012
Pedrito Sanidad
Iti daytoy umay a lawas wenno iti umuna a lawas iti bulan ti Oktubre, 2012, sigurado nga agaburido manen dagiti empleado ti COMELEC gapu ta naka-iskidiol ti panagfile dagiti mayat nga agkandidato iti masungad a panagpili a maaramid inton Mayo 13 iti umay tawen. Dagiti agfile iti panagkandidato na wenno panagkandidata kadagiti posision a kas senador, deputado wenno representante iti partylist kadagiti nadumaduma a sektor, dagiti representante iti nadumaduma a distrito kadagiti probinsia ken siusiudad iti intero ti Pilipinas, dagiti gobernador, bise-gobernador, dagiti board members, mayors kadagiti amin a siudad ken ilin-ili, bise-mayors ken konsehales iti siudad ken ilin-ili!
Idi umuna a panawen ti panagbubutos, dua laeng dagiti partido a mangakem kadagiti kandidato a makisalisal. Isu dagitoy ti partido nasionalista ken partido liberal. Kalpasan ti daydi panaglabanda Presidente Carlos P. Garcia ken ni Diosdado Macapagal a kas presidente, isu daydin ti maudi a dua laeng a partido ti agsalisal. Inaprobaran ti kongreso ken senado ti pannakanayon dagiti partido iti daydi maudi nga akem ni Presidente Diosdado Macapagal. Rimuar ti partido a Grand Alliance, Progressive Party of the Philippines, Nationalista Party ken Liberal Party. Kadagitoy a partido, maysa a kandidato ti nangitakder a para presidente. Ni Manuel Manahan ti nangitakder iti Grand Alliance Party, ni Raul Manglapus iti Progressive Party, ni Ferdinand E. Marcos iti Nationalista Party ken ni Diosdado Macapagal iti Liberal Party, a madama idin a presidente. Kalpasan ti eleksion ni Marcos ti nangabak! Idi malmalpas ti panagakem ni Marcos, naibaba ti Martial Law wenno linteg ti military. Duapulo a tawen a rinendaan ni Marcos ti Pilipinas! Idi naaramid ti EDSA Rebulasion, napadisi ni Marcos ket nagsubli ti turay a kas demokrasia. Naipatugaw ni Corazon Aquino a kas presidente. Manipud kadagiti simmaruno pay a panagpipili, amin nga agkandidato a kas presidente mangipasdek metten ti sarili na a partido! Itay maudi a panagpipili, ni P-Noy ti napili a presidente, ti Mr. Matuwin na Daan, a nakasangalan amin iti panagngato dagiti amin a presio iti magatang.
Kadagiti pagiwarnak ken telebision naiyuritdan dagitay makipagsalisal iti kinasenador nangruna iti Capital Region wenno iti Metro Manila. Ditoy siudad ti Baguio addan dagitay agkandidato nga addan ti bukod a propaganda tapno maawis manen dagiti botante nga ibutosda. Apay ngata a no dumteng ti panagpipili ket adda metten dagitay rumrumuar a propagandada a kas tay naimatangak idi aldaw ti Domingo nga agiwarwaras ti bombilia a nangato ti watts na idinto ta nababa laeng kano ti magastarna a koriente? Apay nga ita laeng nga iyam-ammoda dagitoy a banag? Adda met daytay agpa-marathon inton Sabado, Setiembre 29, tapno iwaragawagna ti panagkandidatona a kas diputadon sa kano, (kasta ti arasaas dagiti bulong dagiti saleng). Kania-kaniang stratehia ngem ti makunak ammon dagiti butante ti ibutosda. Amin kano a lallakay a gumarampingat ta isuda ti pudno a fundasion!!! Ha! Ha! Ha! ABN
ilo_Latn eng_Latn lij_Latn ilo_Latn ilo_Latn ilo_Latn